บอร์ด TFG ไฟเขียวทุ่มงบ 60 ลบ. เข้าถือหุ้น 75% ใน “บิ๊ก ฟู้ดส์”
บอร์ด TFG ไฟเขียวทุ่มงบ 60 ลบ. เข้าถือหุ้น 75% ใน "บิ๊ก ฟู้ดส์" ผู้ดำเนินธุรกิจเลี้ยง-ชำแหละไก่ จ่อตั้งบริษัทย่อย “ไทย เนชั่นแนล โลจิสติกส์” ลุยธุรกิจขนส่ง หวังลดต้นทุนค่าขนส่ง
26 ธ.ค. 2559

บริษัทไทยฟู้ดส์ กรุ๊ป จำกัด (มหาชน) หรือ TFG ระบุว่า ที่ประชุมคณะกรรมการบริษัทเมื่อวันศุกร์ อนุมัติให้บริษัทเข้าลงทุนในบริษัท บิ๊ก ฟู้ดส์ กรุ๊ป จำกัด (บิ๊ก ฟู้ดส์) ซึ่งดำเนินธุรกิจเลี้ยงไก่เนื้อ และมีโรงชำแหละชิ้นส่วนไก่ โดยการซื้อหุ้นสามัญเดิมจากผู้ถือหุ้นเดิมของบิ๊ก ฟู้ดส์ จำนวน 100,016 หุ้น และหุ้นสามัญเพิ่มทุนของ บิ๊ก ฟู้ดส์ จำนวน 200,000 หุ้น รวมเป็นจำนวน 300,016 หุ้น ในราคาหุ้นละ 200 บาท/หุ้น (มูลค่าที่ตราไว้หุ้นละ 100 บาท) หรือคิดเป็นมูลค่าไม่เกิน 60,003,200 บาท
โดยสัดส่วนการถือหุ้นเท่ากับร้อยละ 75.004 ของทุนจดทะเบียน (ทุนจดทะเบียนภายหลังจากการเพิ่มทุนของ บิ๊ก ฟู้ดส์) ซึ่งเป็นไปตามมติที่ประชุมคณะกรรมการก่อนหน้านี้ ที่ให้ศึกษาความเป็นไปได้ลงทุนในบริษัทดังกล่าว
นอกจากนี้ที่ประชุมคณะกรรมการ ยังอนุมัติให้ตั้งบริษัทย่อย ภายใต้ชื่อบริษัท ไทย เนชั่นแนล โลจิสติกส์ จำกัด เพื่อดำเนินธุรกิจขนส่ง ซึ่งจะช่วยลดต้นทุนค่าขนส่งของกลุ่มบริษัท โดยจะดำเนินการจัดตั้งบริษัทดังกล่าวในวันที่ 5 ม.ค.60 มีทุนจดทะเบียน 60 ล้านบาท บริษัทถือหุ้น 100% ซึ่งจะมาจากเงินทุนหมุนเวียน 